32006R0676
L 118/3
JURNALUL OFÍCIAL AL UNIUNII EUROPENE
REGULAMENTUL (CE) NR. 676/2006 AL COMISIEI
din 2 mai 2006
de modificare a Regulamentului (CE) nr. 1980/2003 de punere în aplicare a Regulamentului (CE) nr. 1177/2003 al Parlamentului European și al Consiliului privind statisticile comunitare referitoare la venit și la condițiile de viață (EU-SILC) cu privire la definiții și definițiile actualizate
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1177/2003 al Parlamentului European și al Consiliului din 16 iunie 2003 privind statisticile comunitare referitoare la venit și la condițiile de viață (EU-SILC) (1) și, în special, articolul 15 alineatul (2) litera (c) al acestuia,
întrucât:
(1)
Regulamentul (CE) nr. 1177/2003 a stabilit un cadru comun pentru producerea sistematică de statistici comunitare referitoare la venit și la condițiile de viață, cuprinzând date transversale și longitudinale comparabile și actualizate referitoare la venit și la nivelul și compoziția sărăciei și a excluderii sociale la nivel național și european.
(2)
Ca urmare a aderării la Uniunea Europeană a noilor state membre la 1 mai 2004, Regulamentul (CE) nr. 1177/2003 a fost modificat prin Regulamentul (CE) nr. 1553/2005 al Parlamentului European și al Consiliului (2) în scopul adaptării mărimii eșantionului și pentru a da timp statelor membre să-și adapteze sistemele lor respective la metodele și definițiile armonizate pentru elaborarea statisticilor comunitare.
(3)
De altfel, reiese că unele dintre noile state membre, la fel ca și unele dintre statele membre existente, au nevoie de o perioadă de timp suplimentară pentru a furniza toate datele privind venitul brut, în conformitate cu Regulamentul (CE) nr. 1980/2003 al Comisiei (3).
(4)
Prin urmare, Regulamentul (CE) nr. 1980/2003 ar trebui să fie modificat în consecință.
(5)
Măsurile prevăzute de prezentul regulament sunt conforme cu avizul Comitetului pentru programul statistic,
ADOPTĂ PREZENTUL REGULAMENT:
Articolul 1
Alineatul (3) primul paragraf din anexa II la Regulamentul (CE) nr. 1980/2003 se înlocuiește cu următorul text:
„Prin derogare de la alineatul (2), Grecia, Spania, Franța, Italia, Portugalia, Polonia și Letonia sunt autorizate să nu furnizeze date referitoare la venitul brut pentru primul an de funcționare. Cu toate acestea, aceste țări trebuie să furnizeze aceste date cât mai curând posibil și în orice caz nu mai târziu 2007.”
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxellles, 2 mai 2006.